ຂປລ.ໃນວັນສຸກ ທີ 11 ຕຸລາ 2019 ທີ່ຫໍປະຊຸມແຫ່ງຊາດ ນະຄອນຫລວງວຽງຈັນ, ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ, ວ່າການລັດຖະມົນຕີກະຊວງແຜນການ ແລະ ການລົງທຶນ ໄດ້ໃຫ້ກຽດໂອ້ລົມ ເນັ້ນໃຫ້ພະນັກງານຫລັກແຫລ່ງ ສຸມໃສຄົ້ນຄວ້າ-ພັດທະນາ ວຽກງານວິທະຍາສາດ ແລະ ເຕັກໂນໂລຊີ ເພື່ອຕອບສະໜອງການພັດທະນາ ເສດຖະກິດ-ສັງຄົມຂອງປະເທດ ຢ່າງແທ້ຈິງ ໂດຍສະເພາະ ໃນຍຸກໂລກາພິວັດ, ໃນພາລະກິດປ່ຽນແປງໃໝ່, ທັງສືບຕໍ່ເພີ່ມທະວີສ້າງຄວາມຮັບຮູ້ ແລະ ຄວາມເຂົ້າໃຈ ຂອງວຽກງານດັ່ງກ່າວ ໃຫ້ກວ້າງຂວາງ ແລະ ເລິກເຊິ່ງ, ຫລາຍຮູບການ ເພື່ອຊຸກຍູ້ສົ່ງເສີມການ ເຄື່ອນໄຫວ ຂອງສັງຄົມບົນພື້ນຖານຄວາມຮູ້, ວິທະຍາການທີ່ກ້າວໜ້າ ແລະ ສ້າງພື້ນຖານໃຫ້ແກ່ການສ້າງສັງຄົມພູມປັນຍາ ເທື່ອລະກ້າວ.
ທ່ານ ຮອງນາຍົກລັດຖະມົນຕີ ຢ້ຳໃຫ້ມີການປັບປຸງກົງຈັກການຈັດຕັ້ງ, ກົນໄກການຄຸ້ມຄອງ ວຽກງານວິທະຍາສາດ ແລະ ເຕັກໂນໂລຊີ, ສ້າງນະໂຍບາຍ-ນິຕິກຳ ໃຫ້ເປັນລະບົບ ແລະ ສາມາດຊຸກຍູ້ສົ່ງເສີມ ການເຄື່ອນໄຫວວຽກງານນີ້ ໃຫ້ມີປະສິດທິພາບ ແລະ ປະສິດທິຜົນສູງຂຶ້ນ; ພັດທະນາຊັບພະຍາ ກອນມະນຸດ ທາງດ້ານວິທະຍາສາດ ແລະ ເຕັກໂນໂລຊີ ໃຫ້ເປັນກຳລັງແຮງທີ່ໜັກແໜ້ນ ແລະ ເຂັ້ມແຂງໃຫ້ແກ່ການພັດທະນາ; ຄົ້ນຄວ້າ ແລະ ພັດທະນາ ນໍາໃຊ້ວິທະຍາສາດ ແລະ ເຕັກໂນໂລຊີ ເພື່ອຊຸກຍູ້ການພັດທະນາເສດຖະກິດ-ສັງຄົມ ທັງເປັນເງືອນໄຂເຄື່ອງມືໃນການປົກປັກຮັກສາ ແລະ ຟື້ນຟູສິ່ງແວດ ລ້ອມ ຕາມທິດພັດທະນາສີຂຽວ ແລະ ຍືນຍົງ; ຄຸ້ມຄອງ ແລະ ພັດທະນາການບໍລິການ ດ້ານວິທະ ຍາສາດ ແລະ ເຕັກໂນໂລຊີ ເພື່ອຮັບໃຊ້ສັງຄົມຢ່າງມີຄຸນນະພາບ ແລະ ທົ່ວເຖິງ.
ທ່ານ ສອນໄຊ ສີພັນດອນ ຍົກໃຫ້ເຫັນຕື່ມວ່າ: ສປປ ລາວ ຍັງຈະຕ້ອງປະເຊີນໜ້າກັບ ສິ່ງທ້າທາຍຫລາຍຢ່າງໃນຕໍ່ໜ້າ ແຕ່ດ້ານບຸກຄະລາກອນຜູ້ມີຄວາມຮູ້ຄວາມສາມາດວິຊາສະເພາະ ໃນດ້ານເຕັກນິກຍັງມີໜ້ອຍ, ຍັງບໍ່ສາມາດຂຸດຄົ້ນທ່າແຮງ ບົ່ມຊ້ອນມານໍາໃຊ້ ໃຫ້ສອດຄ່ອງກັບຄວາມຮຽກຮ້ອງຕ້ອງການພັດທະນາວຽກງານວິທະຍາສາດ, ເຕັກໂນໂລຊີ ແລະ ນະວັດຕະກໍາໃໝ່ຢ່າງແທ້ຈິງ. ນອກຈາກນີ້, ການລົງທຶນຂອງລັດ ແລະ ເອກະຊົນຕໍ່ວິທະຍາສາດ ແລະ ເຕັກໂນໂລຊີ ຍັງມີຈໍາກັດ, ບໍ່ສາມາດເຄື່ອນໄຫວໄດ້ຕາມ ຄວາມຮຽກຮ້ອງຕ້ອງການຂອງສັງຄົມ, ການພັດທະນາເສດຖະກິດ-ສັງຄົມ ຍັງຢູ່ລະ ດັບຕໍ່າເມື່ອທຽບກັບປະເທດອາຊຽນ ແລະ ສາກົນ. ຂະນະທີ່ສິ່ງທ້າທາຍຂອງສປປ ລາວ ໄລຍະຜ່ານມາແມ່ນໄດ້ຮັບຜົນ ສະທ້ອນຂອງການປ່ຽນແປງ ຂອງສະພາບແວດລ້ອມດິນຟ້າອາກາດ, ພະຍາດລະບາດ ແລະ ໄພທຳມະຊາດຕ່າງໆ ຢ່າງຕໍ່ເນື່ອງ ເຊິ່ງຍາກທີ່ຈະຄາດຄະເນລ່ວງໜ້າໄດ້.
ຢ່າງໃດກໍຕາມ, ທ່ານ ຮອງນາຍົກລັດຖະມົນຕີ ຍັງໄດ້ຮຽກຮ້ອງໃຫ້ພະນັກງານຫລັກແຫລ່ງ ລວມທັງພະນັກງານລັດຖະກອນພາຍໃນກະຊວງດັ່ງກ່າວ ຕ້ອງໄດ້ເພີ່ມທະວີຄວາມເປັນເຈົ້າການໃນການຕິດ ຕາມ, ຕີລາຄາສະພາບການຕ່າງໆ ເຫັນໄດ້ປັດໄຈສ່ຽງທີ່ຈະເກີດຂຶ້ນ ແລະ ທ່າອ່ຽງຂອງການຂະ ຫຍາຍຕົວ, ລວມທັງໂອກາດ ເງື່ອນໄຂເອື້ອອຳນວຍ ເພື່ອກຳນົດຈຸດຢືນ ແລະ ການພັດທະນາເສດຖະກິດ-ສັງ ຄົມແຫ່ງຊາດ; ເພີ່ມທະວີການບຸກບືນສູ້ຊົນກວ່າເກົ່າ ເພື່ອຮັບປະກັນໃຫ້ໄດ້ການ ຜັນຂະຫຍາຍມະຕິ ຂອງກອງປະຊຸມໃຫຍ່ ຄັ້ງທີ X ຂອງພັກໃນທ້າຍສະໄໝ ເພື່ອເຮັດວຽກງານວິທະຍາສາດ ແລະ ເຕັກໂນໂລຊີ ມີຜົນສໍາເລັດ. ສິ່ງສຳຄັນໃຫ້ສຸມໃສ່ການສົ່ງເສີມ ການປະດິດສ້າງວິທະຍາສາດ ແລະ ນຳໃຊ້ວິທະຍາສາດ ແລະ ເຕັກໂນໂລຊີ ເພື່ອໃຫ້ກາຍເປັນປັດໄຈທີ່ສໍາຄັນ ໃນການຂະຫຍາຍກໍາລັງການຜະລິດ ແລະ ເສດຖະ ກິດພຸມປັນຍາ ຍົກສູງປະສິດຕິພາບການຜະລິດ ແລະ ສົ່ງເສີມການແຂ່ງຂັນ ລົງທຶນຢ່າງເໝາະ ສົມເຂົ້າໃນການຄົ້ນຄວ້າ ນໍາໃຊ້ວິທະຍາສາດ ແລະ ເຕັກໂນໂລຊີ, ປັບປຸງລະບອບ-ລະບຽບການກົນໄກ ການຄຸ້ມຄອງການເຄື່ອນໄຫວວຽກງານ ສົມທົບກັບການຄົ້ນຄວ້າວິທະຍາສາດ ແລະ ເຕັກໂນໂລຊີ, ຄົ້ນຄວ້ານະວັດຕະກຳ ທີ່ປະເທດເຮົາມີທ່າແຮງ ເພື່ອນຳໃຊ້ເຂົ້າໃນການ ພັດທະນາ ເສດຖະກິດ-ສັງຄົມການ ແລະ ປ້ອງກັນຊາດ ປ້ອງກັນຄວາມສະຫງົບ.
ຂ່າວ: ມະນີທອນ
ເນື້ອໃນ: ຂປລ